Suja, Miroslav, poslanec NR SR (2021-05-12):
... keď ukážem prípravu programového vyhlásenia vlády, ktoré sa neplní, už poslancovi Šefčíkovi, ktorý chce zatvárať všetkým opozičným poslancom ústa a všetkým ľuďom, ktorí majú iný názor ako on, už to vadí, ale to je ich vlastné programové vyhlásenie vlády a jemu vadí jeho vlastné programové vyhlásenie vlády, ktoré, za ktoré hlasoval. Ani to tu nemôžte už ukázať, lebo ste z opozície. Tak čo tu vlastne môžme potom robiť? Môžme ticho šúchať nohami a len hlasovať ako opičky, pán poslanec Šefčík? (Rečník opäť nadvihol vytlačený materiál a ukázal ho smerom do pléna.) Takže ešte raz, pán poslanec Šefčík, ak ste nevidel, tu je to vaše programové vyhlásenie vlády. Zobral som si len prvú stranu, lebo by som dostal svalovku na ruky. Viete, v prvom, na prvej strane máte obsah, tak si pozrime, čo tam máme. Hneď prvú kapitolu, boj proti korupcii, aby Slovensko bolo férové a bola transparentná krajina, pán poslanec Šefčík. (Rečník opäť ukázal smerom do pléna pripravený materiál.) Som vám zvýraznil, ak by ste chceli vidieť, máme to tu, hneď na strane č. 3. Keď prejdeme k bodu, ktorý sa teraz predkladá, o tom sa hovorí na strane č. 5, pán poslanec Šefčík, aj pre poslancov hnutia OĽANO, ktorí by si to chceli naštudovať, lebo viem, že väčšina z vás programové vyhlásenie vlády ani nevidela. Takže na strane 5 máme písané niečo také alebo ste napísali ako hmotná zodpovednosť, ktorú vykrikoval Igor Matovič mesiace pred voľbami, ktorú váš odborný tím pripravuje viac ako rok na čele ja neviem koľkých poslancov a ministerstiev. Vy nemáte problém v skrátenom legislatívnom konaní pripraviť zmenu ústavy, vy nemáte problém v skrátenom legislatívnom konaní pripraviť zmenu akéhokoľvek zákona. Ale keď sa týka o hmotnú zodpovednosť politikov, akosi ste zamrzli, kolegovia, kolegyne z OĽANO a, samozrejme, z iných koaličných strán. Toto je už niečo iné, že? Tu by sa mohlo stať, že vám trošku niekto klepne po prstoch. Ale nemusíte sa báť, lebo Matovič nemá nič, nič, nemáte mu čo zobrať, ešte aj papier na hlavu má v šuplíku. Takže to je absolútne v poriadku. Viete, je dobre, že jemu Wagnerov ústav vydá papier, nám to nedá, aby sme ukázali, že aký neschopný je, ale v poriadku. Vy sa tu bojíte o koho? O Krajčího? No, samozrejme, ja by som sa tiež oňho bál, čo ten nastváral a čo popodpisoval pred odchodom. Nemal problém stovky miliónov rozhádzať na sprostosti. Vy sa tu bojíte o Mikasa? Tak môžu si to potom v base po referende a po nových voľbách kľudne rozobrať spolu s Krajčím a Matovič bude asi niekde v Kremnici, nie v base. Vy tu hovoríte o transparentnosti v programovom vyhlásení vlády, profesionálna, transparentná štátna správa. Neviem, ktorú ste mysleli, ale tá súčasná to isto nie je. Mne sa páčil ten váš záber, že „odborníci namiesto ,našich ľudí´ do štátnych podnikov“. „Odborníci namiesto ,našich ľudí´ do štátnych podnikov“. Aha, takže predseda banského úradu, to neni náš človek, zo SaS-ky, dizajnér nábytku, to je niekto cudzí. Jeho žena, ktorá je okresná predsedkyňa SaS-ky a kandidovala do Národnej rady, to je tiež potom dakto cudzí. Tí riaditelia nemocníc. Jeden je lesník, to je odborník, jeden je zlievač alebo hutník, pardon, huú. Ten váš boj proti Pente. A teraz kde máme Pentu? Rozhoduje v zdravotnej poisťovni, všeobecnej zdravotnej. To je paráda! To nádherne ste to tu ukázali! A viete, čo sa mi najviac páči? Výberové konania na okresné úrady, ako tu včera zaznelo, že to boli apolitické, lebo Pročko bol vo výberových komisiách, lebo pán poslanec Šudík bol vo výberových komisiách a ešte neviem kto všetko z vás. A že viete, čo bola najlepšia čerešnička na torte? Že vy ste povedali, že vy ste to neobsadili členmi vašej strany. Ale, vážení kolegovia, okresných úradov je 72. A koľko je členov vašej strany? Koľko? 40, 45? Koľkí sú vo funkciách? Tridsiati deviati? Tak kým ste to chceli obsadiť? Veď vy ste uzavretá sekta, ktorá nedokáže obsadiť ani okresné úrady vlastnými členmi. To je krásna výhovorka, že my sme tam členov strany nedali. A vo výberových komisiách, keď sú poslanci Národnej rady, tak to je fakt apolitické! A hlavne keď je tam Pročko, ktorý behá po celom Lučenci, po okrese a vyberá, koho za odmenu tam dodá, potom telefonuje, že tých tam dá zavreť a podobne. To je tak nádherné u vás, klobúk dole! Tak dúfam, páni kolegovia a kolegyne, hlavne z OĽANO, lebo vy a vaša strana tu hovoríte o hmotnej zodpovednosti roky. Ak sa to dá vôbec nazvať strana alebo hnutie. Máte to priamo v programovom vyhlásení vlády, tak dúfam, že príde aj na činy, nielen na slová, ktoré u vás sme zvyknutí. Viete, teraz tu viete dokázať, že OĽANO je protikorupčné hnutie a že to neni len spŕška, nechcem sa vulgárne vyjadriť, čoho. Teraz tu keby bola kolegyňa Zemanová alebo Halgašová, čo si tak radi pospia, ja by som aj povedal, že kľudne môžu zahlasovať aj zo SaS-ky o tom. Však ak ste, páni kolegovia, hovorili, v SaS-ke majú v DNA protikorupčnosť, to ona povedala, my máme to v DNA, boj proti korupcii. A kde bol ten boj proti korupcii pri priamom zadaní a nákupe testov zbytočných posledných? No, to sa už od nej nedozvieme. Takže, vážení kolegovia, kolegyne, ak z tohto programového vyhlásenia vlády (rečník opäť ukázal smerom do pléna vytlačený materiál) vášho nechcete urobiť len... (rečník roztrhal uvedený materiál) zdrap papiera, ako z neho robíte, ak chcete aspoň nejaké veci z neho dodržať, kolegovia, kolegyne, tak skúste urobiť niečo iné, ako som teraz urobil ja, a zahlasujte za tento zákon, aby ste sa aspoň raz mohli pozreť v kľude do zrkadla a zistiť, áno, mám chrbtovú kosť, ale nielen gumovú náhradu. Ďakujem.